Pia Kristensen (DF), 2007-02-23:
Nu er det ikke alt, der bliver bedre af, at man giver flere penge til et givet område, men det er klart, at hvis man skal have et uvildigt tilsyn, vil det koste nogle penge – også hvis man skal have en ombudsmand eksempelvis eller et andet klageorgan.
Det er sådan noget, vi godt vil være med til at se på.
Selvfølgelig kan jeg ikke stå og sige, at det ikke kommer til at koste penge, for det vil komme til at koste nogle flere penge.
Og vi er som sagt villige til at gå ind og prøve at finde de penge.
Lovforslaget har til formål at styrke og stramme op på kvaliteten af de kommunale tilsyn på plejehjem og i plejeboliger.
I november måned sidste år viste en undersøgelse, at tilsynene er af meget svingende kvalitet, og at der er behov for at styrke dem i relation til metode, indhold og opfølgning.
Vi mener også, der er behov for at skabe en større sikkerhed for, at de ældre på plejehjem og i plejeboliger får den hjælp, de har behov for, og det skal ske efter individuelle afgørelser.
Det kommunale serviceniveau er fastsat i kvalitetsstandarder, og vi synes, det er vigtigt, at en kommunalbestyrelse kan følge op på, om serviceniveauet bliver overholdt.
Så på den baggrund kan Dansk Folkeparti selvfølgelig støtte det her forslag, selv om vi mener, at der skal en bredspektret indsats til, hvis vi skal give vores ældre en bedre pleje og omsorg.
Jeg synes, det er godt at styrke tilsynet, men vi mener altså ikke, tilsynet kan afdække alt.
Vi er tilfredse med, at der er fastsat regler for, hvordan tilsynene udføres i praksis.
I de regler, der skal fastsættes, vil der indgå flere forhold: borgernes oplevelse af deres hjem, den sociale trivsel, forplejning, kultur, socialt miljø, fysiske rammer for dagligdagen, aktiviteter, personalemæssige forhold, faglige kompetencer osv., så der er faktisk puttet ret mange ting ind i tilsynet, som giver en helhedsvurdering.
Vi er også enige med ministeren i, at tilsynsbesøgene skal foregå uden deltagelse af politikere, for så undgår man, at tilsynene får karakter af at være tilsyn med den førte politik og det politiske serviceniveau.
Men jeg må så sige, at vi altså ikke mener, at bedre tilsyn er det eneste lyksaliggørende, hvis vi skal sikre en bedre omsorg og pleje for de ældre.
Vi mener, der er noget grundlæggende galt med hele vores omsorgs- og plejesektor, og jeg kan ikke lade være med at nævne, at det også gælder for udviklingshæmmede, psykisk syge og andre grupper.
Vi mener, at vi er nødt til her i Folketinget at have en åben og en fordomsfri debat om forholdene, at vi må have kulegravet området, og at vi også skal se på f.eks. personalets uddannelse, et etisk kodeks, menneskesyn, ressourcer, om vi skal have et uvildigt klagesystem, ledelsen og mange andre ting.
I sidste uge var der optagelser med skjult kamera fra bocentre for udviklingshæmmede, hvor vi så, at der var bosteder, hvor der var et grufuldt men neskesyn og en grufuld kultur.
Vi så beboere, der i den grad var i underskud med hensyn til omsorg, menneskelig kontakt og aktivering.
Vi mener i Dansk Folkeparti, at det er et alvorligt problem, vi har i hele vores pleje- og omsorgssystem, og vi må som ansvarlige politikere gøre noget ved det.
Derfor mener vi, at der skal en bredspektret indsats til, hvis vi skal skabe forbedrede forhold for de allersvageste borgere i Danmark.
Vi håber, der er velvilje til at tage sådan en åben og fordomsfri debat.
Vi ser i hvert fald frem til at få den, for vi skal have løst problemerne, og vi vil gerne have den her sektor til at få et mere menneskeligt ansigt.